Jakovas Smuškevičius

Jakovas Smuškevičius (1902 m. balandžio 14 d. Rokiškyje, Rusijos imperija – 1941 m. spalio 28 d. Barbyše, Kuibyševo sritis, TSRS) – Lietuvos žydų kilmės TSRS karo aviacijos vadas, aviacijos generolas leitenantas, du kartus Tarybų Sąjungos Didvyris, du kartus apdovanotas Lenino ordinu ir kartą Raudonosios Vėliavos ordinu.

 Biografija 

Gimė 1902 m. balandžio 14 d. Rokiškyje neturtingoje žydo siuvėjo šeimoje. Šiek tiek mokėsi chedere. Per Pirmąjį pasaulinį karą 1915 m., artinantis vokiečių kariuomenei, Smuškevičių šeima buvo iškelta į Rusijos gilumą ir atsidūrė Vologdoje. Ten dirbo kroviku. 1918 m. Jakovas Smuškevičius įstojo į komunistų partiją, pradėjo tarnauti Raudonojoje armijoje. Tų pačių metų  rudenį sugrįžo į Nepriklausomą Lietuvą. Čia vykdė priešišką Lietuvos Nepriklausomybei veiklą. Dalyvavo bolševikinėje  veikloje, įsijungė į raudonųjų  partizanų būrį. 1918 m. gruodį  pasitraukė iš Lietuvos į Baltarusiją, kurios  teritorijoje formuojami ginkluoti bolševikų būriai, kovai prieš Nepriklausomybę paskelbusias Pabaltijo respublikas ir Lenkiją. 1918–1920 m. buvo bataliono komisaras, vėliau – šaulių pulko komisaras. Nuo 1922 m. tarnavo karinės aviacijos pajėgose. 1926 m. vasario mėnesį buvo paskirtas Korpusinės aviacijos atskirosios rinktinės karo komisaru.

1931 m. baigė Kačios karo lakūnų mokyklą, o jau tų pačių metų pabaigoje tapo aviacijos brigados vadu komisaru. Per Ispanijos pilietinį karą 1936–37 m. Ispanijos Respublikos karo aviacijos vyriausiasis patarėjas, Madrido priešlėktuvinės gynybos vadas, pasižymėjo skraidydamas Generolo Douglaso slapyvardžiu. Tai buvo vienas populiariausių Ispanijos karo didvyrių. Su juo, kaip legendiniu didvyriu generolu Duglasu, buvo ne kartą susitikę Ernestas Hemingvėjus, André Malraux. 1937 m. buvo paskirtas Raudonosios armijos karinių oro pajėgų viršininko pavaduotoju, tais pačiais metais jam suteiktas ir Tarybų Sąjungos didvyrio vardas.

1939 m. Japonijos kariuomenei įsiveržus į Mongoliją, Smuškevičius vadovavo aviacinei kariuomenei mūšyje prie Chalchyno, kuriame priešo kariuomenė buvo apsupta ir sutriuškinta. 1939 m. jam antrą kartą suteiktas Tarybų Sąjungos didvyrio vardas. Tais pačiais metais jis ėmė vadovauti SSRS karo aviacijai. 1940 m. rugpjūčio mėnesį buvo užsukęs į Lietuvą, Rokiškyje (Respublikos g. 45) aplankė savo tėvus. Likus 10 mėnesių iki Vokietijos įsiveržimo į SSRS pradžios, buvo atleistas iš pareigų, o 1941 m. birželio 7 d. suimtas, apkaltintas dalyvavimu kariniame sąmoksle prieš Staliną ir gruodžio 28 d. Vidaus reikalų komisaro Lavrentijaus Berijos įsaku sušaudytas Barbyšo gyvenvietėje netoli Samaros. Amžininko generolo A. Gusevo teigimu J. Smuškevičius nuo Stalino neslėpė savo neigiamo požiūrio į SSRS–Vokietijos 1939 m. pasirašytą paktą. Žmona ir dukra 1941 m. birželį suimtos ir ištremtos į Gulagą.

1954 m. reabilituotas. 1969 m. vasario 21 d. Rokiškio centrinėje miesto dalyje pastatytas skulptoriaus K. Bogdano paminklas (demontuotas 2017 m.), o aikštė pavadinta J. Smuškevičiaus vardu. 1978 m. režisierius Linas Lazėnas karininkui atminti sukūrė dokumentinį filmą Generolas Duglas. 1987 m. Vitebske jo vardu pavadinta viena iš miesto gatvių.

 Nuorodos 
 Diskusija: ar mums svarbus Jakovo Smuškevičiaus atminimas?
 Filmas „Generolas Duglas“ 
 Biografija (rus.)

Dukart Sovietų Sąjungos didvyrio veikla visada buvo priešiška Lietuvos Nepriklausomybės idėjai

 Šaltiniai 

Kategorija:Tarybų Sąjungos didvyriai
Kategorija:TSRS karo lakūnai lietuviai